Mistä on kyse? Kotkaan halutaan rakentaa vuoden 1918 sisällissodan yhteismuistomerkki

Muistomerkkiin on ajateltu kirjata kaikkien sodassa kuolleiden valkoisten ja punaisten nimet

Muistomerkki olisi tarkoitus sijoittaa Kotkansaarelle Toivo Pekkasen puistoon

Suomessa yhteismuistomerkit näyttävät olevan harvinaisia

*KOTKA *Sisällissodan uhreille on suunnitteilla yhteinen muistomerkki Kotkaan. Samalla kevään 1918 tapahtumista Kotkassa ja Kymissä halutaan tehdä tutkimus.

Muistomerkkisuunnitelmaa ajaa vasemmistoliiton kaupunginvaltuutettu Pentti Tiusanen. Yhteismuistomerkin alustavaan suunnittelutyöhön on osallistunut vasemmistoliiton lisäksi sosialidemokraattien, vihreiden ja keskustan edustajia.

– Asioiden pyyhkäiseminen pois muistista ei ole yhteiskunnalle tai yksilölle hyväksi. Kaikkia sodassa surmattuja kotkalaisia ja kymiläisiä koskevaa muistomerkkiä ei ole. Tämä on ikään kuin tyhjän historiallisen aukon täyttävä toimenpide, sanoo Pentti Tiusanen (vas.).

Kotkan kaupunginhallituksen puheenjohtaja Jari Elomaa (kok.) ei kannata yhteismuistomerkin rakentamista.

– Vanhoja on turha kaivaa esiin. Maailma on siitä ajasta muuttunut paljon. Nämä asiat ovat joillekin vielä kipeitä kysymyksiä, sanoo Elomaa.

Kaikkien sisällissodassa kuolleiden nimet

Muistomerkkiin on alustavasti ajateltu kirjata kaikkien sisällissodassa Kotkassa ja Kymissä kuolleiden nimet.

– Ajatus on kummallinen. En ole varma, että löytyykö kaikkien nimiä. En ole myöskään varma, että haluavatko omaiset, että vainajien nimet ovat muistomerkissä, sanoo kokoomuksen Jari Elomaa.

Muistomerkin olisi tarkoitus valmistua vuonna 2018. Sen arvioituhintaolisi noin 150 000 euroa. Muistomerkin sijoituspaikaksi on ehdotettu Toivo Pekkasen puistoa Kotkansaarella.

Sosiaalidemokraattien valtuutettu ja kansanedustaja Sirpa Paatero kannattaa muistomerkin sijoittamista näkyvälle paikalle.

– Vuosi 1918 on merkittävä osa kaupungin historiaa. Sen vuoksi ajatuksena on, että muistomerkin paikka olisi kaikille kaupunkilaisille näkyvä.

Paatero kertoo, että hänen pääasiallisena tavoitteenaan on edistää kattavan tutkimuksen tekemistä kevään 1918 tapahtumista.

– Pohjois-Kymenlaaksossa tutkimusta sodan uhreista on tehty, muttei Kotkassa, hän kertoo.

Punaisilla ja valkoisilla tavallisesti omat muistomerkit

Yhteismuistomerkit näyttävät olevan Suomessa harvinaisia. Ilmeisesti seurakunnat ovat joillakin paikkakunnilla tehneet yhteisiä muistomerkkejä.

Tavallisesti punaisille ja valkoisille on omat muistomerkit. Näin on esimerkiksi Kouvolassa, joka oli Etelä-Kymenlaakson tapaan sisällissodan verinen näyttämö.

Punaisten hautamuistomerkki on Kouvolan vanhalla hautausmaalla. Minna Heikura / Yle

Kotkassa ja Kymissä on arvioitu kuolleen yli 700 ihmistä vuoden 1918 sisällissodassa.

– Se, että yhteistä muistomerkkiä ollaan pystyttämässä Kotkaan, ei herätä mitään muuta kuin myönteisiä ajatuksia hanketta kohtaan, sanoo sisällissotaan perehtynyt tietokirjailija Sakari Viinikainen.

Eteenpäin katsomisen edellytys

Viinikainen kirjoittaa parhaillaan tietokirjaa sisällissodan Savon rintaman tapahtumista. Rintama kulki kulki Savon radalla myös Kouvolassa sijaitsevan Valkealan läpi.

– Yhteismuistomerkki on tärkeä, koska tänä päivänä yhdistyminen ja yhtenäisyys ja anteeksi antaminen menneille tapahtumille puolin ja toisin on yhdessä eteenpäin katsomisen edellytys, sanoo Viinikainen.

Viinikaisen mielestä sisällissodan rehellinen arviointi on edellytys sille, että vastaavat tapahtumat voitaisiin tulevaisuudessa estää.

– Ei historian tapahtumiin pidä jäädä kielteisellä tavalla makaamaan, mutta ne pitää muistaa. Ihan kuin meillä ihmisyksilöillä omasta elämästä kun on tehty virheitä, niin kannattaisi ottaa oppia ja näin se on kansakunnalla. Muistomerkit ovat osa kansakunnan muistia, hän sanoo.